Kirsten Brosbøl (S), 2006-05-04:
Jeg vil også gerne på Socialdemokraternes vegne takke udenrigsministeren for en god og grundig redegørelse, som giver os et godt overblik over de mange positive ting, der foregår i Europarådet.
Jeg synes i virkeligheden, at udenrigsministerens redegørelse er et meget glimrende bevis på, at Europarådet i allerhøjeste grad fortsat har en vigtig rolle at spille, når det kommer til at varetage kerneopgaverne om menneskerettigheder, demokrati og retssamfund.
Der har jo ellers, som fru Hanne Severinsen også var inde på, her på det sidste været meget debat om Europarådets fortsatte eksistensberettigelse og ikke mindst samarbejdet med de andre europæiske institutioner, særlig EU, og der havde vi jo også på den seneste session i Strasbourg en debat om netop samarbejdet med EU og ikke mindst om den forestående etablering af agenturet for grundlæggende rettigheder.
Samarbejdet med EU var jo hovedtemaet for den rapport, som Jean-Claude Juncker fremlagde på sessionen, og bekymringen er jo hovedsagelig gået på, hvorvidt EU's kommende agentur vil komme til at duplikere Europarådets arbejde, og der må man jo sige, at Juncker i sin rapport lagde meget vægt på, at der jo ikke er nogen, der har en interesse i, at de to institutioner kommer til at overlappe hinanden.
Den parlamentariske forsamling vedtog også en rekommandation, som understreger, at det kan være positivt med det her agentur, men at det er vigtigt, at man ikke får en duplikering af Europarådets kerneopgaver, og det ville også være i modstrid med konklusionerne fra det topmøde, som fandt sted i Warszawa sidste år, et topmøde, som jo også tog fat på den vigtige diskussion om, hvordan man kan styrke Den Europæiske Menneskerettighedsdomstols kapacitetsproblemer.
Socialdemokraterne er tilfredse med, at regeringen har tilkendegivet, at den fortsat vil prioritere det spørgsmål meget højt.
Det er jo helt afgørende for Europarådet, at den helt centrale funktion har den nødvendige styrke til at kunne løfte opgaven.
En af de andre sager, som har været højt på Europarådets dagsorden, er jo, som vi lige har hørt, også de påstande, der har været rejst fra flere sider om, at USA skulle have gennemført hemmelige transporter af fanger gennem det europæiske luftrum, herunder har Danmark også været i søgelyset.
Vi ser fra Socialdemokraternes side med stor alvor på den her sag, og vi har også rejst spørgsmålet over for udenrigsministeren i Det Udenrigspolitiske Nævn.
Det kan jo ikke være meningen, at vi i Danmark er med til at bryde nogle internationale konventioner på så helt centrale områder som f.eks. tortur, og jeg er fuldstændig overbevist om, at regeringen også deler den opfattelse, at det jo ikke kan være meningen.
Derfor håber vi, som det også blev sagt før, at regeringen vil imødekomme det brev, der er kommet fra Dick Marty, og oplyse om de flynumre, der er blevet bedt om specifikke oplysninger om.
Det er helt afgørende, at regeringen viser imødekommenhed over for den undersøgelse, som Europarådet er i gang med på det her område, og jeg kan ikke se, hvorfor regeringen ikke skulle have en interesse i, at vi også fra dansk side er imødekommende på det her punkt.
Det kan ikke være meningen, at vi fra dansk side på nogen måde skal komme i søgelyset for at bryde internationale konventioner, og det ville jo være at undergrave det mål, vi har om at skabe en international retsorden, hvis der blev sået tvivl om de her ting.
Det må man jo sige der i høj grad er blevet, og derfor vil vi også gerne her i dag understrege, at vi forventer, at den danske regering svarer på de her spørgsmål og ikke vil trække det i langdrag, men vil sørge for, at de her oplysninger kommer frem i lyset.
Apropos internationale konventioner var et af emnerne på sessionen i Strasbourg sidste gang jo også konventionen om menneskehandel.
Der var jo en debat på sessionen om det forestående VM i fodbold i Tyskland og de bekymringer, der er rejst i den sammenhæng, for handel med kvinder.
Der må man jo sige, at den parlamentariske forsamling tog kraftigt afstand fra, at kvinder på den måde bliver handlet i forbindelse med en sportsbegivenhed, og generelt understregede, at det her er et område, som er helt centralt for Europarådets arbejde.
Det var jo også fra den parlamentariske forsamling helt klart budskabet, at man opfordrer alle medlemslandene til hurtigst muligt at underskrive og ratificere den konvention, der ligger om menneskehandel, som jo blev vedtaget sidste år, men som Danmark heller ikke endnu har underskrevet eller ratificeret.
Vi mener, at det her er et helt afgørende instrument i kampen mod menneskehandel, for det er jo et grænseoverskridende problem, vi står med her, og derfor er det væsentligt, at landene samarbejder på det her område.
Vi vil godt opfordre regeringen til at sætte turbo på den her proces og sørge for, at vi hurtigst muligt får underskrevet den her konvention, så vi også kan få den ratificeret.
Vi synes jo, at noget af det, der er meget positivt med denne konvention, er, at vi vil få signaleret, at særlig omkring beskyttelsen af ofre mangler den danske indsats altså også nogle væsentlige elementer.
Vi har jo i Danmark en beskyttelsesperiode på 15 dage, hvor denne konvention jo altså siger minimum 30 dage.
Fra Socialdemokraternes side mener vi, at det bør være 3 måneder, men 30 dage ville jo være en glimrende start.
Som fru Hanne Severinsen også var inde på, overtager Rusland jo om kort tid formandskabet for ministerkomiteen, og udenrigsministeren skriver i sin redegørelse, at formandskabet imødeses med nogen spænding, man kunne måske tilføje ordet bekymring, for, som fru Hanne Severinsen også var inde på, har vi jo altså oplevet, at Rusland har ageret temmelig arrogant over for Europarådet i visse sammenhænge, og derfor kan man jo godt have bekymring for, hvordan Rusland vil tackle den her opgave.
Men jeg er fuldstændig enig med Venstres ordfører, når hun siger, at det jo ville være en meget mindre ønskelig situation, hvis Rusland stod uden for det her samarbejde.
Vi kan jo netop bruge Europarådet som en platform til at sikre menneskerettighederne, i hvert fald til at presse på over for lande, som ikke overholder de konventioner, som man har gennemført i Europarådssammenhæng.
Heldigvis er vi i den danske delegation i den heldige situation, at vi på trods af vores forskellige politiske ståsteder jo i høj grad har bred enighed om, at Europarådets arbejde er vigtigt, og at vi også i langt de fleste tilfælde har et rigtig, rigtig godt samarbejde.
Det vil jeg gerne kvittere for her i dag og endnu en gang sige tak til udenrigsministeren for redegørelsen.